ธอส.ลดดอกเบี้ยบ้านช่วยพิษจลาจล
ธอส.ลดดอกเบี้ยเงินกู้ 1 ปี ช่วยบรรเทาความเดือดร้อนภาระหนี้ที่อยู่อาศัยให้ลูกค้าหลังเหตุจลาจล
26 พ.ค. 2553

ธอส.ลดดอกเบี้ยเงินกู้ 1 ปี ช่วยบรรเทาความเดือดร้อนภาระหนี้ที่อยู่อาศัยให้ลูกค้าหลังเหตุจลาจล
นายประดิษฐ์ ภัทรประสิทธิ์ รัฐมนตรีช่วยว่าการกระทรวงการคลัง ได้มอบหมายให้ธนาคารอาคารสงเคราะห์ (ธอส.) ออกมาตรการเพื่อช่วยเหลือลูกค้าธนาคารที่ได้รับผลกระทบจากสถานการณ์การชุมนุมทางการเมืองที่มีมาตั้งแต่วันที่ 12 มีนาคม 2553 ซึ่งส่งผลกระทบต่อผู้ประกอบการ และลูกจ้าง ที่อยู่บริเวณโดยรอบพื้นที่ชุมนุม และได้รับความเดือดร้อนในการประกอบอาชีพ ส่งผลให้ความสามารถในการผ่อนชำระหนี้ลดลง เนื่องจากไม่มีสถานที่ประกอบกิจการ ถูกลดเงินเดือน ค่าจ้าง ถูกเลิกจ้าง หรือผู้ที่รับผิดชอบในการชำระหนี้เงินกู้ได้รับบาดเจ็บหรือเสียชีวิตจากเหตุชุมนุมดังกล่าว
นายขรรค์ ประจวบเหมาะ กรรมการผู้จัดการ ธนาคารอาคารสงเคราะห์ เปิดเผยว่า หลังจากได้รับนโยบายจากรัฐมนตรีช่วยว่าการกระทรวงการคลัง ธนาคารอาคารสงเคราะห์ในฐานะสถาบันการเงินของรัฐที่มีภารกิจหลักในการช่วยเหลือผู้มีรายได้น้อยถึงปานกลางให้มีบ้านเป็นกรรมสิทธิ์ของตนเอง ได้ออก 3 มาตรการช่วยเหลือลูกหนี้ซึ่งได้รับผลกระทบในการประกอบอาชีพบริเวณพื้นที่ชุมนุม และกลุ่มลูกค้าทั่วประเทศที่อยู่นอกพื้นที่ชุมนุมแต่ได้รับผลกระทบจากเหตุการณ์ชุมนุมทางการเมือง ส่งผลให้รายได้จากการประกอบอาชีพลดลง 
มาตรการที่ 1 ลดอัตราดอกเบี้ยเงินกู้ให้ ปีที่ 1 - 2 เท่ากับ MRR - 2.00% ต่อปี ปีที่ 3 จนถึงตลอดอายุสัญญากู้ คิดอัตราดอกเบี้ย MRR - 1.00 %ต่อปี (กรณีลูกค้าสวัสดิการ) และสำหรับลูกค้ารายย่อยทั่วไป คิดอัตราดอกเบี้ยเงินกู้ ปีที่ 1 - 2 เท่ากับ MRR - 2.00% ต่อปี ปีที่ 3 คิดอัตราดอกเบี้ย เท่ากับ MRR - 1.00% ต่อปี ปีที่ 4 จนถึงตลอดอายุสัญญากู้ คิดอัตราดอกเบี้ย MRR - 0.50% ต่อปี ปัจจุบันอัตราดอกเบี้ย MRR ธอส. เท่ากับ 6.50% มาตรการที่ 2 ให้ผ่อนเฉพาะดอกเบี้ยเงินกู้ประจำเดือนบวกเงินต้น 100 บาท เป็นระยะเวลา 6 เดือน มาตรการที่ 3 ขยายระยะเวลาการกู้ เพื่อให้เงินงวดผ่อนชำระต่อเดือนน้อยลง โดยลูกค้าสามารถใช้ทั้ง 3 มาตรการควบคู่กันได้ 
เมื่อเหตุการณ์ความรุนแรงขึ้นในกรุงเทพมหานครชั้นในและบางพื้นที่ในเขตภูมิภาค เมื่อวันที่ 19 พฤษภาคม 2553 ธอส. จึงได้ออกมาตรการพิเศษ!!! ลดดอกเบี้ยเงินกู้ให้ลูกค้าที่ได้รับผลกระทบจากเหตุการณ์รุนแรงทำให้รายได้จากการประกอบอาชีพลดลง อาทิ ที่ทำงานถูกเพลิงไหม้หรือได้รับความเสียหาย โดยลดดอกเบี้ยเงินกู้ลงเหลือ 1% เป็นระยะเวลา 12 เดือน ซึ่งสามารถช่วยลดภาระเงินงวดค่าบ้านให้กับลูกค้าได้ลดลงอย่างเห็นได้ชัด 
ตัวอย่างเช่น วงเงินกู้ 1 ล้านบาท เงินงวดผ่อนชำระรายเดือนจะเหลือ 1,000 บาท เป็นระยะเวลา 12 เดือน อีกทั้งธนาคารยังได้ขยายระยะเวลาลดอัตราดอกเบี้ยตามมาตรการที่ 1 จากเดิม 6 เดือน เป็น 2 ปี อีกด้วย ทั้งนี้ลูกค้าธนาคารที่ได้รับความเดือดร้อนสามารถติดต่อยื่นคำขอใช้มาตรการต่างๆ ผ่านสาขาทั่วประเทศได้ตั้งแต่บัดนี้ถึงวันที่ 30 กรกฎาคม 2553
สำหรับคุณสมบัติลูกหนี้ที่มีสิทธิใช้มาตรการดังกล่าวจะต้องเป็นลูกหนี้ธนาคารที่ได้รับผลกระทบจากจากสถานการณ์ชุมนุมทางการเมืองทั่วประเทศทั้งทางตรงและทางอ้อม ซึ่งส่งผลให้ความสามารถในการชำระหนี้ลดลงถูกลดเงินเดือนหรือรายได้อื่นๆ ลดลง หรือถูกเลิกจ้าง (ตกงาน) โดยลูกหนี้ต้องแสดงเอกสารหลักฐานหรือข้อเท็จจริงเพื่อประกอบการพิจารณา สอบถามเพิ่มเติมได้ที่ ศูนย์ลูกค้าสัมพันธ์ ธนาคารอาคารสงเคราะห์ โทร 0-2645-9000 หรือ www.ghbank.co.th